Stórur sigur í truplari tíð Vikan ið fór hevur verið trupul her suðuri, men vitjandi liðið vísti stórt yvirskot at koma og spæla sorgarbundnan dyst. Tung skýggj hava tíverri hingið yvir oynna og felagið hesa vikuna, við tí at vit her fyri mistu ein liðfelaga og vin í Sigurdi A. Simonsen; íðin og trúgvur B71'ari. Samstundis eru vit í Sandoyar Ítróttarfelag B71 ógvuliga fegin um allan tann stuðul og hjálp, ið okkara limir hava veitt teimum avvarandi, m. a. í navnið felagsins, men eisini í tí privata. Sigurd hevði spælt við B71 øll síni barna- og ungdómsár og hevði seinastu tvey árini verið partur av 3. deildarliðnum hjá felagnum. Tískil var tað ongantíð ivi um at komandi heimadysturin hjá 3. deild bæði skuldi spælast sum vant, men eisini verða nýttur at heiðra minnið um farna liðfelaga okkara. Í samráð við tey avvarandi, var savnað inn til vælgerandi endamál undir dystinum og úrtøkan var ótrúliga góð. Tað verður sagt at upp ímóti 100 fólk vóru til staðar hendan dagin og vístu sín stuðul. Eina løtu undan dystinum var eisini ivasamt um vitjandi liðið fekk savnað nokk av leikarum at koma suður at leika, hvørt heldur ikki er óvanligt, men tá hesir fingu at vita týdningin av at dystur bleiv, so gekk bert lítil løta áðrenn nokk av leikarum vóru savnaðir til at dysturin kundi spælast sum ætlað. Vit takka tí sjálvsagt EB/Streymi fyri vælviljan. Dysturin Tað gekk eftir vild hjá heimaliðnum á degnum. B71 vann 5-0, við hattricki frá Hans Oddson Hentze, einum perlumáli frá Bergleifi Sólsker, áðrenn Hákun Skoubo Dalsgaard rundaði ballið av. Sum avtalað frammanundan, so vístu leikararnir fyrimyndarligan atburð á degnum og vit velja at trúgva at tað sást aftur á úrslitinum. Ungu dómararnir Alvi Jespersen og Jógvan Woxnæs, saman við formanninum Karl Vidtfeldt, stýrdu eisini dystinum væl. Fyriskipararnir hjá 3. deild Jón Tór Baldvinsson og Valbjørn Mittelstein eiga eisini, saman við øðrum eina stóra tøkk fyri væl fyriskipaðan og virðiligan dag. Eftir dystin var so myndin ið prýðir greinina tikin, har bæði liðini og dómararnir eru uppi á. Ongar súrar minur, bert fyrimyndarligur sportsandi. Mugu standa saman og ongantíð gloyma Hóast tíðin framyvir óivað verður tung fyri foreldur, systkin og familju annars, so er hendan vikan verið ein áminning um hvussu lítla tíð vit í grundini eiga saman og týdningin av ikki at lata tey smáu tingini skilja okkum. Vónandi læra vit at virða og hjálpa hvørjum øðrum enn meira enn vit frammanundan hava gjørt tað; gloyma gamalt agg og stevna ímóti eini framtíð har hjálpandi hendurnar ongantíð eru langt burturi.